钦定古今图书集成/明伦汇编/家范典/第100卷 > 朱子近思录 > 《宗子法》
## 钦定古今图书集成/明伦汇编/家范典/第100卷 > 朱子近思录 > 《宗子法》

正叔云：“今无宗子，故朝廷无世臣。若立宗子法，则人
知尊祖重本；人既重本，则朝廷之势自尊。”古者子弟
从父兄，今父兄从子弟，由不知本也。且如汉高祖欲
下沛时，只是以帛书与沛父老，其父兄便能率子弟
从之。又如相如使蜀，亦遗书责父老，然后子弟皆听
其命而从之。只有一个尊卑上下之分，然后顺从而
不乱也。若无法以联属之，安可且立宗子法？亦是天
理。譬如木必有从根直上一干，亦必有旁枝。又如水
虽远，必有正源，亦必有分派处，自然之势也。然又有
旁枝达而为干者。故曰：“古者天子建国，诸侯夺宗。”云
宗子法坏，则人不自知来处，以至流转四方，往往亲
未绝不相识。今且试以一二巨公之家行之，其术要
得拘守得须是。且如唐时立庙院，仍不得分割了祖
业，使一人主之。

凡人家法，须月为一会以合族。古人有《花树韦家宗
会法》，可取也。每有族人远来，亦一为之。吉凶嫁娶之
类，更须相与为礼，使骨肉之意常相通。骨肉日疏者，
只为不相见，情不相接尔。